Blaha, Ľuboš, poslanec NR SR (2023-01-24):
... Dušana Muňka, ktorý sa pýta, ako je možné, že v demokratickom štáte traja najvyšší ústavní činitelia – prezidentka, predseda parlamentu aj predseda vlády – odhovárajú ľudí od referenda. Toto naozaj nemá precedens v histórii. To je taká neuveriteľná hanba! Toto sa zapíše do dejín, že pani Čaputová, pán Kollár a pán Heger si nevedia splniť ani základnú demokratickú povinnosť a odkázať ľuďom, prosím vás, plňte si svoje občianske práva, choďte voliť. Akokoľvek. Môžte byť proti, môžte byť za, ale choďte voliť. Už ani toto na Slovensku údajní demokrati negarantujú. Viete, najbizarnejšie je, že tuto páni a dámy z koalície sa vystatujú, že oni sú tu tí jediní demokrati. A my všetci sme dezoláti, extrémisti, háveď, najnovšie nás, myslím, z JOJ-ky nazývajú čvargou a nechcem použiť všetky tie vulgarizmy, ktoré zaznievajú, keď sa vypne tlačová konferencia strany SMER. To sme my ako dezoláti, hej? My sme tí nedemokrati. Ale oni, ktorí odďaľujú demokratické voľby, sú demokrati! Oni, ktorí vládnu bez mandátu a legitimity, sú demokrati. Oni, ktorí bránia slobode slova, vypínajú opozičné médiá a kriminalizujú opozíciu, to sú demokrati. Ja neviem, všetky tieto definičné znaky kedysi niesol, niesli totalitné režimy. Ale oni sa hrajú na demokratov. Dneska tu stojíme pred otázkou, či má byť, alebo nemá byť referendum v ústave, aby mohlo vyvolať predčasné voľby. A opäť ste sa ukázali ako kovaní demokrati. Ľud treba dať preč. Ako už Boris Susko povedal, v ústave sa jasne píše, že suverénom na Slovensku je ľud. O tom je demokracia. Ale vy takto vyhodíte ľud do kanála. Tri dni po tom, čo 1,2 milióna ľudí vám povedalo, že chce mať referendum v ústave, že chce mať možnosť odvolať vládu aj prostredníctvom referenda. A vy to dáte preč. Bez mihnutia oka. Kolíková sa tu postaví, že ona vidí do hláv ľudí. Fantastické! David Copperfield. Ona vidí do hláv ľudí. Oni to tak nemysleli. Ona vie presne lepšie, ako to mysleli. To už kde sme? Kde tá arogancia týchto tzv. liberálov končí? Dostali ste neuveriteľné facky od ľudí. Neuveriteľné. Najskôr bola, bola povalená vláda a vy ďalej vládnete. Deväť mesiacov navyše. Deväť mesiacov si beriete bez akéhokoľvek mandátu napriek tomu, že ste boli povalení. Jedna facka vám nestačila. Dostali ste druhú, 1,2 mil. ľudí! To číslo si ešte raz preložme, 1,2 mil. ľudí nedostala v živote žiadna politická strana v žiadnych voľbách, 1,2 mil. ľudí je ešte viacej, než získal SMER v roku tisí... 2012, čo bol asi rekordný výsledok jednej politickej strany, 44 %, 1,2 mil. ľudí nezískala ani v prezidentských voľbách Zuzana Čaputová, a to sa bavíme o voľbách, kde sú dvaja kandidáti, kde si jedného z nich vyberiete. Nie, nezískala toľko. Získala o 100-tisíc menej. A napriek tomu vy ignorujete ľudí, ignorujete to, že chcú referendum. A sú tu poslanci, Kolíková, ktorá získala vo voľbách, jej strana získala vo voľbách ani nie desatinu, nejakých 160-tisíc, ak hovoríme o ZA ĽUDÍ, dneska už je v SaS-ke, tá získala asi 10-tisíc viacej. A ona tu cvičí slovenským národom a sa vyhovára, že no, však sme museli dosiahnuť nejaký kompromis. No ale zabudne pripomenúť, že požiadavkou SaS bolo to, aby tam vypadlo referendum. A ona sa vyhovára na iných koaličných partnerov. SaS-ka tam nechcela mať referendum! Ako veľmi sa musia báť tých ľudí? Ako veľmi ich musia nenávidieť? Opakujem, získať 50 % celej populácie, nie zúčastnených voličov, celej populácie, je prakticky nemožné. Je to iba vtedy, keď naozaj celý národ sa zjednotí v nenávisti voči vláde, ktorá tu robí také psie kúsky, že to, takto to dopadne. Ale oni sa boja tých ľudí natoľko, že ani túto možnosť im dať nechcú v rámci predčasných volieb. Ja tomu naozaj nerozumiem. Politologicky tomu nerozumiem. Viete, oni chcú vládnuť deväť mesiacov s veľmi silne obmedzeným mandátom. Teraz bez emócií, čisto politologicky, však oni páchajú samovraždu, kolektívnu samovraždu. Krajina Slovensko je v dezolátnom stave. Padá hospodárstvo, extrémne zdražovanie. Neriešia nič iné, iba Ukrajincov, Američanov a posielanie zbraní na Ukrajinu! Nič neriešia! Chaos. Všade, kde sa pozriete, je chaos. Samospráva kľaká, podniky kľakajú, ľudia prichádzajú o robotu, seniori nemajú už ani za čo si kupovať potraviny. Toto je situácia na Slovensku. A v tejto situácii oni chcú deväť mesiacov vládnuť s obmedzeným mandátom namiesto toho, aby pripravili čo najskoršie predčasné voľby, ktoré môžu byť kľudne v máji alebo v júni. Nie. Oni tu chcú byť do septembra. Oni sa tak strašne držia tých svojich stoličiek ako také pijavice. Nič ich nedokáže zobrať od tých ich kresiel. Majú kšefty, potrebujú ešte kradnúť a v prvom rade aj sa otvorene hlásia k tomu, že potrebujú pozatvárať opozíciu. Čiže zase ukázali, akí sú úžasní demokrati. Oni chcú vyhrať voľby tak, že opozíciu pošlú do väzenia, a potom vyhrajú, lebo budú jediní v hre. Fantastické! Úžasné, kolegovia! Koľko vás tu je? Šesť. Šesť ľudí zaujíma to, čo sa dneska prejednáva s koalíciou. Koalícia tu je nastúpená celá do nohy, ale opozícia kašle opäť na ľudí. Je vás tu šesť. (Reakcie z pléna.) Opačne, pardon, pardon, pardon, hej. Jeden, dva, tri, štyri, päť. (Reakcie z pléna.) Gratulujem. Päť. Sedem statočných bolo aspoň sedem. Vy ste piati, pán kolega. A ešte pán Pčolinský, predsedajúci, ktorý tu byť musí. Priatelia, bavíme sa o Ústave Slovenskej republiky. Bavíme sa o predčasných voľbách. A vy ešte aj toto, toto máte na saláme, teda je to obrovitánska hanba. Ďalšia vec, ktorú by som chcel zdôrazniť, tá podmienka Igora Matoviča o proporčnom systéme, to je taký obrovitánsky podvod na ľuďoch a pán predseda Fico to už krásne spomínal, ako môže človek, ktorý má vo vlastnom volebnom programe OĽANO napísané, že je proti proporčnému systému, že chce viac zapájať regióny, že chce viac prvkov väčšinového systému, sa dneska postaviť pred kamery a ohlásiť, že je tu vraj nejaký komplot dnešnej opozície a že strany SMER, HLAS a REPUBLIKA chcú vraj nejakým spôsobom meniť volebný systém. Bez akéhokoľvek podkladu. Bez akejkoľvek myšlienky. Bez čohokoľvek, akejkoľvek bázy. Ako toto môže Matovič povedať? A on si teraz vydupe na koaličnej rade alebo neviem čo, jak to nazývajú, on si vydupe, že sa tu bude cvičiť celý parlament a my budeme meniť, betónovať volebný systém proporčne. Ja vám ako politológ poviem, v poriadku. Proporčný systém je najspravodlivejší, pretože dodržuje pluralitu politických strán a politických smerovaní na Slovensku. Fajn. My sme to vždy tvrdili a mali sme možnosť meniť tento volebný systém a nikdy sme to neurobili. Ale ako môže Matovič takto bohapusto klamať a vymýšľať si, že my chceme urobiť nejaký komplot? Čiže, priatelia, Matovič robí to, čo robil vždy najlepšie, opäť klame a podvádza, lebo nič iné robiť nevedia. Klamať a podvádzať. A posledná poznámka k pani Čaputovej. Priatelia, dneska je Zuzana Čaputová v Nemecku. Pochopiteľne, na Slovensku je fatálna kríza, ľudia prichádzajú o všetko, tak prečo by nešla panička do Nemecka, že? A viete, prečo tam išla? Aby prebrala opäť ocenenie, pretože síce na Slovensku ju nikto neoceňuje, na Slovensku jej ľudia majú plné zuby, ale ona získava jedno ocenenie za druhým v Nemecku, v Amerike a v ďalších západných krajinách, lebo slúži asi práve týmto krajinám. Dostáva ocenenie od nadácie Schwarzkopf. Neviem, či je tam nejaká súvislosť s tými vlasmi a s farbením vlasov, ale pán Schwarzkopf, ktorý, ktorého meno nesie táto nadácia, bol bývalý príslušník SA a SS, otvorený nacista. Čiže pani Čaputová preberie cenu, ktorá nesie meno otvoreného nacistu. A to sa nestáva prvýkrát. Už získala cenu od Wilhelma Schella, takisto nacistu. Ona získava ocenenia od nemeckých nacistov. Ja jej fakt gratulujem, lebo to úplne korešponduje s tým, že odhovárala ľudí od referenda, a s tým, že chce, aby táto vláda, ktorá nemá žiadnu legitimitu a žiaden mandát, vládla ešte deväť mesiacov, bohapustých deväť mesiacov! Páni kolegovia, čo to, preboha, páchate? Každý jeden z vás, ktorý dneska zahlasuje za to, že referendum nebude v ústave, aby mohlo odvolať vládu, každý jeden z vás sa do dejín Slovenska zapíše ako likvidátor demokracie. Si to uvedomte! Sa budú vaše deti za vás hanbiť a učiť sa o vás, že ste likvidovali demokraciu na Slovensku. Môžte sa stokrát oháňať slobodou a demokraciou, vy ste tí, ktorí berú ľuďom slobodu, ste tí, ktorí berú ľuďom demokraciu a základné ľudské práva. A preto vám ďalej budeme hovoriť tak, ako vám už hovoria všetci ľudia na Slovensku so zdravým rozumom, vy ste jedni obyčajní liberálni fašisti! Ďakujem.